gu en en en en en en gu gu gu gu gu gu gu gu gu gu en en en en gu gu en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en gu gu gu gu en en en en gu gu gu cs en gu en cs en gu en en en gu en en en gu gu en de en gu en en en en en en en en en en en nl en en en en en en en hbs_lat en en en en en en en en en eu en gu en en en en en en en en en fa en en en en en gu en en gu gu gu gu gu gu gu gu gu gu gu en en en en pl en en en en fr en fr en en sv fr de de fr fr fr sv en fr en ja fr de fr es nb fr de en en sv de de fr en fr it fr de en gu en en en en en en en en en en en en en en en en en en en en en en en en en en en en en en en en gu gu gu gu gu gu gu gu gu gu gu gu gu gu gu gu gu gu gu gu en en
મારા જેલના અનુભવો – ૭ – Saurabh Shah Online
The Official Web Presence of Writer Saurabh Shah
by સૌરભ શાહ • August 9, 2009 • 12 Comments
રવિવારની બપોરના લગભગ સાડા ત્રણ વાગી ગયા હતા. જેલ પ્રવેશ વિધિનો છેલ્લો તબક્કો પૂરો થઈ ગયો હતો અને મને બૅરેક નંબર ૬માં મૂકવામાં આવ્યો હતો. જેલમાં આવ્યે ચોવીસ કલાક પૂરા થયા નહોતા પણ મારું મગજ હજુય બહેર મારી ગયું હતું. શનિવારે આ સમયે હું કોર્ટમાં હતો. જામીન પર છુટી જઈશ એની સૌને ખાતરી હતી. પણ જામીન અરજીની સુનાવણી મંગળવાર પર નાખવામાં આવી. શનિથી મંગળ સુધી મારે સાબરમતી સેન્ટ્રલ જેલમાં રહેવું પડશે એવી ખબર પડી ત્યારથી મગજને ખાલી ચડી ગઈ હોય એવું લાગ્યા કરતું હતું. જિંદગીમાં ક્યારેય આવી કલ્પના સુદ્ધાં નહોતી કરી કે મારી સાથે આવું થશે. મારી પહેલી નવલકથા ‘વેરવૈભવ’ લખતી વખતે એમાંના એક પાત્રને જેલની સજા થાય છે. નવલકથા ‘ચિત્રલેખા’માં શરૂ થઈ તે પહેલાં હું આંદામાનના પ્રવાસે ગયો હતો. ત્યાં કલાકો સુધી સેલ્યુલર જેલનો અભ્યાસ કર્યો હતો, જેલરો અને અન્ય જેલ અધિકારીઓને મળ્યો હતો, ફાંસી ખોલીમાં જઈને કેવી રીતે ફાંસી અપાતી તે સમજ્યો હતો, ફાંસી પામનાર કેદીનું શબ કેવી રીતે નીચે લટકે અને ખોલીના બેઝમે ન્ટમાંથી એ મૃતદેહને કેવી રીતે બહાર કાઢવામાં આવે એ બધું જ મને ઝીણવટભેર બતાવવામાં આવ્યું હતું કારણ કે હું પત્રકાર હતો, ભારતના પ્રતિષ્ઠિત ઈન્ડિયન એક્સપ્રેસ જુથ સાથે સિનિયર પોઝિશને સંકળાયેલો હતો.
પણ એ બધું ફિક્શન માટે હતું નવલકથાના રિસર્ચ માટે હતું. સાબરમતી સેન્ટ્રલ જેલમાં કેદી તરીકે આવેલો હું એક વાસ્તવિક્તા હતી, કોઈ કલ્પના નહોતી, ફિક્શન નહોતી. ટ્રુથ ઈઝ સ્ટ્રેન્જર ધેન ફિક્શનનો યથાર્થ સમજાઈ રહ્યો હતો પણ મગજ સ્વીકારી નહોતું રહ્યું કે હું જેલમાં છું.
હું વકીલ હેમંત નગીનદાસ મોદીની સાથે બૅરેક નં ૬ તરફ ચાલી રહ્યો હતો. એ ખૂનનો આરોપી હતો અને મારો મિત્ર બની રહ્યો હતો. ઝાડ નીચેના શિવ મંદિરથી બૅરેક નં. ૬ તરફ જતાં બેઉ બાજુ બૅરેક્સ હતી, કેદીઓ દેખાતા, રસ્તે જતાઆવતા કેદીઓ, પણ મારું ધ્યાન એમાંથી કોઈનાય તરફ નહોતું. હું મૂંગો મૂંગો હેમંત મોદીની સાથે ચાલતો હતો. મારી પાસે મારા સામાનનું એક નાનું પોટલું હતું. મારા એક જોડી કપડાં ટુવાલમાં વીંટાળીને બનાવી દીધેલું પોટલું.
નવી બૅરેકમાં આવેલા શંકર મંદિર તરીકે ઓળખાતા મહાદેવના ઓટલાની બાજુમાં બૅરેકની પેટી એટલે કે નાનું ઢાળિયું મૂકેલી વહીવટી જગ્યા છે. ગૂગલ-અર્થના સૌજન્યથી મળેલી આ તસવીરમાં જામરના ટાવરવાળું ત્રિકોણિયા મેદાન બતાવતા લાલ તીરની દાંડીની ડાબી તરફના સફેદ ચોરસ જેવા વિસ્તારમાં ગાંધી ખોલી છે, સરદાર યાર્ડ એની ઉપર છે.
બૅરેક નં ૬માં પ્રવેશતાં જ હું ઘડીભર સ્થિર થઈ ગયો. હવે મારે અહીં જ રહેવાનું હતું. રવિવારની રાત અને સોમવારની રાત. મંગળવારે કોર્ટમાં હાજર કરવામાં આવશે અને જામીન થઈ જશે. મને જેલમાં મોકલનારાઓએ પણ વિચાર્યું નહીં હોય કે ૩ને બદલે મારે ૬૩ દિવસ સુધી આ જ બૅરેક નં ૬માં રહેવાનું થશે.
મારી નજર સામે એક લાંબી પરસાળ હતી. લગભગ ૮૦ ફીટ લાંબી અને ૨૦ ફીટ પહોળી. ચાળીસ-પચાસ કેદીઓ હતા. દૂર સામેની દીવાલ પર ભગવાનના ફોટા લટકાવ્યા હતા. જમણે ખૂણે એક બંધ ટીવી હતું. પરસાળની બેઉ બાજુએ જાડા સળિયાવાળી બારીઓ હતી. વીસ ફીટની પહોળાઈમાં વચ્ચેનો ચારેક ફીટનો માર્ગ ખુલ્લો હતો. બેઉ બાજુએ બાકી રહેલી આઠ-આઠ ફીટની જગ્યામાં જમીન પર પાથરેલી પથારીઓ હતી. જેલનું ગમગીન વાતાવરણ દિમાગમાં ઘૂમતું ન હોત તો મને આ વિશાળ ડોરમિટરી જેવો ખંડ લગ્નમાં જાનને ઉતારો આપવા માટેના ઓરડા જેવો  લાગ્યો હોત. અથવા કોઈ સ્કૂલ ટ્રિપનાં બાળકો માટેનો ઉતારો. પણ અહીં બધા કેદીઓ હતા. હું પણ.
બૅરેક નં ૬નો પ્લાન: ૧) ભગવાનના ફોટા, ૨) ટીવી, ૩) બારીઓ, ૪) હેમંત, ૫) મારી જગ્યા, ૬) દરવાજો, ૭) પાણીનું ટાંકું, ૮) ચોકડી, ૯) બાથરૂમ-જાજરૂ
હેમંત મોદીની સાથે મને આવેલો જોઈ  કેટલાક કેદી કુતુહલભરી નજરે જોતા હતા. કેટલાક એક નજર નાખીને પોતાના કામે લાગી જતા હતા. કેટલાકને નજર કરવાની  ફુરસદ નહોતી.
‘સૌરભભાઈ, આ બાજુ આવો.’ હેમંત મને બૅરેકની વચ્ચોવચ લઈ આવ્યો. ‘મારી બાજુની જગ્યા ખાલી છે. તમે રાખજો.’
‘મારે અહીં સૂવાનું?’ મેં એક જૂની અને વપરાયેલી ચાદર પાથરેલી ગાદી પાસે આવીને પૂછ્યું.
‘આમ તો બૅરેકમાં જે નવો કેદી આવે એને પાણીના ટાંકા પાસે કે જાજરૂની બાજુમાં પથારી મળે… જેમ જેમ જગ્યા ખાલી થતી જાય એમ એને આગળ વધવા મળે…’ હેમંતે સમજાવ્યું.
હું સમજી ગયો. હું નસીબદાર હતો. મારે જાજરૂની બાજુમાં સૂવું નહીં પડે.
‘પાણી પીવું હોય તો બારીની નીચે જે માટલું છે તે આપણું છે.’ હેમંતે કહ્યું અને મારું પોટલું લઈને માટલાની બાજુમાં મૂકેલી એક એટેચીની બાજુમાં ગોઠવી દીધું. મેં જોયું કે દરેક બારીની નીચે એક-એક માટલું હતું. આ માટલાઓની બાજુમાં દીવાલની અઢેલીને નાની એટેચી કે થેલી કે પ્લાસ્ટિકની બેગ પડેલી હતી. મારી પ્લાસ્ટિકની થેલી ઝડતીમાં ઝૂંટવી લેવામાં આવી હતી. આ કેદીઓને કેવી રીતે પરવાનગી મળી હશે? મારે જાણવું હતું. પણ અત્યારે જરૂરી નહોતું.
હેમંતે વીંટો કરેલી ગાદી ખોલીને ઉપરની ગંદી ચાદર પાથરી આપી. ‘અત્યારે આનાથી ચલાવી લો. કાચા કેદીઓ ઘરેથી બેડિંગ મગાવી શકે છે પણ એ આવતાં વાર લાગશે.’
બે રાત માટે ક્યાં ઘરેથી બેડિંગ મગાવવું? એકાદ ચાદર મગાવી લઈશ. મેં વિચાર્યું. પણ હું બોલ્યો નહીં. મને ઘરેથી મળવા માટે કોઈ આવી શકશે? ક્યારે આવશે? મને કેવી રીતે ખબર પડશે કે કોઈ આવ્યું છે? આજે કેમ કોઈ આવ્યું નહીં? મારે પૂછવું હતું. પણ હું સુનમુન થઈને ગાદી પર બેસી ગયો.
‘ભૂખ લાગી છે?’ હેમંત પૂછી રહ્યો હતો. મને ખબર નહોતી કે મને ભૂખ લાગી છે કે નહીં. ત્રણ-ચાર દિવસ સુધી ખાધા વિના રહ્યા પછી ભૂખ એટલે શું એ હું ભૂલી ગયો હતો.
‘ચા પીવી છે? આવી ગઈ છે. આજે રવિવાર છે એટલે ચાર વાગ્યે બંદી થઈ જશે. તમારે પીવી હોય તો મગાવી લઉં…’ હેમંત બોલી રહ્યો હતો. મેં સહેજ માથું હલાવીને ના પાડી. હેમંત બીજા કેદીઓ સાથે પ્લાસ્ટિકના પવાલામાં ચા પીવા લાગ્યો. અચાનક એ ઊભો થયો અને પોતાની બેગમાં ખાંખાખોળા કરીને ગ્લુકો બિસ્કિટનું એક પેકેટ કાઢીને મને ધર્યું.
‘લો, બિસ્કિટ ખાઈ લો.’
‘મને… ભૂખ નથી… મારે બ્રશ કરવું છે… સવારથી…’
‘સામે ચોકડી છે. પાણી આવતું હશે. ટૂથપેસ્ટ તમારી પાસે નહીં હોય, ઝડતીવાળા કઢાવી નાખે છે. ઊલિયું પણ નહીં હોય…’
‘ચાલશે..’ હું ઊભો થઈને ચોકડી તરફ જતો હતો.
હેમંત મારી પાછળ આવ્યો. ‘આ લો, મારી ટૂથપેસ્ટ વાપરો… ઊલિયું કાલે મળશે. અહીં પ્લાસ્ટિકનું જ મળશે…’’
હું ચોકડી પર જઈને બ્રશ કરી આવ્યો. થોડીક તાઝગી આવી હોય એવું લાગ્યું. હેમંતે ચા પી લીધી હતી. ગ્લુકોનું પેકેટ પણ ખવાઈ ગયું હતું .મને ભૂખ લાગી રહી હતી. મેં હિંમત કરીને હેમંતને પૂછ્યું,
‘જમવાનું… અહીં… કેવી રીતે…’
‘તમે ઘરેથી ટિફિન મગાવી શકો છો… નહીં તો બહાર ‘બાલાજી’ અને ‘તિરુપતિ’ એવી બે ટિફિન સર્વિસ ચાલે છે. ‘તિરુપતિ’નું ખાવાનું સારું આવે છે. પણ ટિફિનની પરમિશનની વિધિ પૂરી કરતાં બે-ત્રણ દિવસ નીકળી જાય. ત્યાં સુધી જેલના રસોડામાંથી સવાર-સાંજનું જે જમવાનું આવે તે જમી શકશો. પણ તમને એની જરૂર નહીં પડે. અમે અહીં છ-સાત જણા સાથે જમીએ છીએ. બધાનાં ઘરેથી ટિફિન આવે છે. તમારો સમાવેશ સહેલાઈથી થઈ જશે…’
ટિફિન, જેલ, પથારી, કપડાં, મુલાકાત — હું મૂંઝાઈ ગયો હતો.  એક નવી, તદ્દન નવી જ, જિંદગી શરૂ થઈ રહી હતી. સામેની દીવાલ પર બે-ત્રણ ડઝન દેવી-દેવતાઓના ફોટા લટકતા હતા.હનુમાન અને શ્રીનાથજી પણ હતા. સૌથી ઉપર ગોળ ઘડિયાળ હતું. પાછળ લોખંડનો દરવાજો ગરગડી પર સરકાવવાનો અવાજ સંભળાયો. બે વોર્ડર પૂરું જોર લગાવીને લાંબા જાડા સળિયાવાળા દરવાજાને બંધ કરી રહ્યા હતા. બે કેદીઓએ ઊભા થઈને એમને મદદ કરી. દરવાજો મોટા અવાજ સાથે ભીડાઈ ગયો. એક વોર્ડર અંદર રહ્યો. બીજો વોર્ડર બહાર તાળું લગાવી, ચાવી ફેરવી જતો રહ્યો. મેં દીવાલની ઘડિયાળ તરફ જોયું. ચાર વાગી ગયા હતા. હું બંદી બની ગયો હતો.
‘મારા જેલના અનુભવો’નાં અગાઉનાં પ્રકરણો તેમ જ ‘ચિત્રલેખા’માં પ્રગટ થયેલી મુલાકાત સાબરમતી જેલમાં વીતાવેલા ‘એ ૬૩ દિવસો…’ વાંચવા અહીં ક્લિક કરો.
મિત્રો સાથે શૅર કરો :
← ‘અગ્યાત’ અને ‘તેરે સંગ’ : ફિલ્મ રેટિંગ્સ
‘મારા જેલના અનુભવો’નું પ્રકરણ ૭ કેમ ડીલે થયું? →
12 comments for “મારા જેલના અનુભવો – ૭”
August 10, 2009 at 9:33 PM
!!! ગયા રવિવારે ક્યાં હતા? હું આખી જેલમાં તમને શોધી આવ્યો.
August 11, 2009 at 11:41 PM
ગયા રવિવારનાં સુખદ સંબંધોની મીઠાશમાં સાબરમતી જેલની દુઃખદ યાદો થોડી હળવી થાય તેવી શુભેચ્છાઓ આપું છું.
August 12, 2009 at 10:42 PM
આ વાંચતા જ ધ્રુજી જવાય છે તો તમે તો અનુભવ કર્યો, તમારી શું હાલત થઈ હશે એ કલ્પના કરતાં પણ ધ્રુજારી વછુટી જાય છે.
August 13, 2009 at 9:51 AM
આ હપ્તો વાંચતા જાણ્યું કે જેલમાં રહેવાની તમારી ધારણાં બે દિવસની હતી, પણ એ ૬૩ દિવસો સુધી લંબાઈ ગઈ એ વાત તમારા માટે તો ખરી જ, પરંતુ અમને અત્યારે પણ વસમી લાગે છે!
August 20, 2009 at 10:18 PM
સાહેબ, હવે પાછા મૂળ વાત પર આવશું ને! આઠમો ને નવમો એમ બે હપ્તા સાથે આપવાના છે. -ફરજિયાત – હક સે માંગો. રાહ જોઇએ છીએ. આભાર્.
August 23, 2009 at 8:28 AM
You know what I m going to write here!!
Where are two parts of ‘..yatra’??
I guess you re not too busy with films……!
Hope to read too soon.
August 25, 2009 at 8:20 PM
aankho me aansu la diye aapne…
September 5, 2009 at 12:55 PM
8TH AND 9TH KEM DELAY THAY CHHE
VHELA BEU JODE PRAKASHIT KARO
October 19, 2009 at 11:37 PM
As a journalist i am really very much pained to read your experience in jail.It cannot be called jail but hell.Here in our jail[hell]human rights are slaughtered day and night and still we(people of Gujarat)call ourselves “people of the land of Mahatma Gandhi!!”
Pray almighty you will come out as sparkling gold.Every dark cloud has a silver lining.
January 23, 2010 at 12:23 AM
Saurabh Bhai majama hasho.
Mumbai samachar thi tamaro chahak chh. tyare 12th ma hato jyare tamari colum Good Morning colum mara jivan ma gana tabbake khub j upyogi thai che atle kalamthi tame ghanaj atmiya chho, jail na anubhavo vanchi ne magaj kaam kartu bandh thai gayu chhe. vadhare to shu kahu, Morally hu tamari saathe chu. mari vat kadach ram jyare lanka java mate bridge banavta hata tyare nani khiskoli potana sharir par thodi thodi mati lavi bridge par nakhti, tevi lagshe pan lagni 24crt chhe. and i am always with you. Chandresh.
June 30, 2010 at 3:44 PM
ખરેખર ધ્રુજી જવાય એવો અનુભવ છે…
September 7, 2011 at 10:34 PM
jel na anubhavo lakva ni tamari himant ne daad to bhai daevi j rahi.
Leave a Reply Cancel reply
Your email address will not be published. Required fields are marked *
Notify me of followup comments via e-mail
Notify me of follow-up comments by email.
Notify me of new posts by email.
This site uses Akismet to reduce spam. Learn how your comment data is processed.
નવી પોસ્ટ વિશે જાણકારી મેળવવા
Enter your email address
ચાણક્ય કહી ગયો કે શત્રુ મદદ કરવા આવે તો સ્વીકારવી નહીં
પાણીપુરી: મારી સૌથી જૂની અને વફાદાર પ્રિયતમા: ૨
ઊંઝાની ત્રણ જોક્સ: ચોરી, અપહરણ, પંચતંત્ર
કઈ જમીન પર કેવી ખેતી કરવી?
ફરી એક વાર, શ્રી ગણેશાય નમઃ
પ્રેમ એટલે ખુલ્લા પરબીડિયામાં મૂકેલો સરનામા વિનાનો પત્ર
તને સાચવે પારવતી, અખંડ સૌભાગ્યવતી
‘ચિત્રલેખા'એ લીધેલી સૌરભ શાહની મુલાકાત
‘મારા જેલના અનુભવો’: એક ગુડ ન્યુઝ છે અને એક બૅડ ન્યુઝ
‘ગુડ મોર્નિંગ – સૌરભ શાહ’ વૉટ્સએપ
ગ્રુપમાં જોડાવા માટે તમારા વૉટ્સએપ નંબર પરથી 9004099112 પર રિક્વેટ મોકલો.
સૌરભ શાહ સાથે ફેસબુક પર જોડાઓ!
Daulatsinh Gadhvi on રમેશ જાદવ (73) : એ જમાનાના ન્યુઝ એડિટર
નરેન્દ્રભાઈ વ્યાસ on કૅલેન્ડરમાં રવિવારો હોવા જોઈએ? કેટલા?
Pravin Shah on સારા શ્રોતા, સારા દર્શક, સારા વાચક, સારા ભાવક હોવાની નિશાનીઓ
Divyesh on બધી જાહોજલાલી હોય ત્યાં જ કાળું ડિબાંગ અંધારું છવાય ત્યારે
Pravin Shah on નટુકાકા : 102 નોટઆઉટ
Nilesh Premji Gada on નટુકાકા : 102 નોટઆઉટ
મનસુખલાલ ગાંધી on નટુકાકા : 102 નોટઆઉટ
સૌરભ શાહ on નટુકાકા : 102 નોટઆઉટ
Parag shah on નટુકાકા : 102 નોટઆઉટ
Dr Shreyas Gandhi on રાજેશ-નૂપુર તલવાર, ન્યાયની દેવીની તલવાર, વિશાલ ભારદ્વાજની તલવાર
મનસુખલાલ ગાંધી on બધી જાહોજલાલી હોય ત્યાં જ કાળું ડિબાંગ અંધારું છવાય ત્યારે
saksham on પ્રણય રૉયના પાપનો ઘડો કેવી રીતે ભરાઈ ગયો
ડો કે.એસ.પટેલ on આવ રે, વરસાદ
હેમાંગ બારોટ on બાબા રામ-રહીમ, વેટિકનના પોપ અને શાહી ઈમામ
nimish parikh on બાબા રામ-રહીમ, વેટિકનના પોપ અને શાહી ઈમામ
આ બ્લોગ ગમ્યો? ફેસબુક મિત્રો સાથે શૅર કરો!
Copyright © 2019 Saurabh Shah Online. All Rights Reserved. The Magazine Basic Theme by bavotasan.com.